Birgitte Josefsen (V), 2008-01-10:
Jeg har forsøgt at fortolke den formulering, som Enhedslisten har lagt i teksten til dagens forespørgselsdebat, og er nået til, at Enhedslistens største problem er regeringens indførelse af det frie valg, her centreret omkring sundhedsområdet.
Før 2001 måtte tusindvis af danskere affinde sig med at stå på ventelister ikke bare i måneder, men i år, uden at de overhovedet blev tilbudt behandling.
De stod der i årevis, før de overhovedet kunne komme frem til indgangsporten, og det medførte, at borgere blev invalideret af deres sygdom.
De måtte leve med smerter, de måtte opgive deres arbejde, og kommunerne stod og råbte og sagde, at de ikke kunne dæmme op for det her problem.
De måtte udbetale sygedagpenge til rigtig mange borgere, som ikke kunne blive behandlet, og det betød, at rigtig mange måtte vinke farvel til deres arbejdsplads.
Hvad var det så, den daværende regering tilbød borgerne?
Ja, de fik en meddelelse om, at de nu var prioriteret til at stå på en venteliste, og der blev udstedt en ventelistegaranti.
Kun de, der havde penge og selv kunne tage dem op af lommen, kunne gå uden om de her ventelister og komme ind og blive behandlet på et privathospital.
Det er heldigvis historie nu.
I 2001 blev der indført en incitamentspulje, der betød, at amterne fik en sum penge, der kunne gøre godt og være med til at øge produktiviteten, og i 2002 fik borgerne så det udvidede frie valg.
Det var nu en kendsgerning, at alle var omfattet af lige muligheder og lige rettigheder, og det betød en kraftig produktivitetsforøgelse og en kraftig reduktion af ventelisterne.
Det har betydet mere tilfredse borgere, det har betydet mere tilfredse arbejdsgivere, og kommunerne kan se, at de nu ikke har så mange, der står og ikke får behandling og dermed falder ud af arbejdsmarkedet.
Så jeg synes sådan set, at der er grund til at glæde sig over det udvidede frie valg.
Det udvidede frie valg har jo netop i princippet medført, at alle har en sundhedsforsikring.
Man har en ret til at gå et andet sted hen, hvis ikke det offentlige kan yde den behandling, man har brug for, vel at mærke hvis der er indgået en overenskomst med det private hospital.
Derfor er jeg nødt til at sige: Venstre har ikke udstedt nogen behandlingsgaranti, men vi har udstedt en ret til at gå et andet sted hen, hvis der er lavet en aftale.
I forbindelse med valgkampen i november måned sidste år kunne jeg konstatere, at oppositionen var parat til at fratage borgerne de patientrettigheder, som har været gældende siden 2002, altså en klar besked til borgerne om, at man nu ville skrue tiden tilbage til Nyrups dage, hvor det var pengepungen, der var afgørende for, om den enkelte kunne få en behandling, hvis man var så uheldig, at der ikke var en mulighed i det offentlige regi.
I Venstre ønsker vi en udvikling af vores sundhedsvæsen, og vi vil fortsætte arbejdet med at styrke de offentlige sygehuse, da vi netop ser det offentlige som kernen i behandlingssystemet, der, hvor sygehusene jo har en central rolle at spille i forhold til os borgere, når de dygtige praktiserende læger ikke kan hjælpe borgerne videre i et sygdomsforløb.
Vi vil fortsætte med at sætte sundhed på den politiske dagsorden på en række områder, eksempelvis ved at øge optaget yderligere på uddannelsesområdet, så vi får styrket de faglige områder og får flere medarbejdere til at arbejde i den offentlige sektor.
Vi vil fortsætte med at holde regeringen på sporet, så der kan blive afsat øgede bevillinger til sundhedsområdet.
Indtil dags dato er der afsat ca. 16 mia. kr. mere siden 2002, og vedtages den finanslov, der ligger til forhandling, betyder det et yderligere økonomisk løft til sundhedssektoren.
Også oppositionen har jo bakket op om en række af de sundhedsforslag, der er behandlet, og det vil jeg gerne takke for.
Vi er derfor optaget af at fortsætte arbejdet med at sikre bedre forebyggelse, bedre behandlingsmuligheder og gode arbejdsvilkår for de mange tusinde, der udfører et godt arbejde i den offentlige sektor hver eneste dag, men vi vil samtidig holde fast i borgernes rettigheder, der blev indført med det udvidede frie valg.
Det, vi synes er vigtigt, er at kunne have et velfungerende system i Danmark, uanset om det er offentligt eller privat, der sikrer, at en borger kan blive behandlet hurtigt og få en kvalificeret behandling.
Det skal være mine ord.
Jeg vil så gerne på vegne af Venstre, Dansk Folkeparti, Det Konservative Folkeparti, Ny Alliance og fru Pia Christmas-Møller fremsætte følgende:
Forslag til vedtagelse »Folketinget konstaterer, at sundhed i de seneste år er prioriteret højt, og at sundhedsområdet siden 2001 er løftet med ca. 16 mia. kr. Fra 2002 til 2006 er der sket en kraftig reduktion i ventetiderne, og aktiviteten på sygehusene er øget væsentligt.
De offentlige udgifter til det private sygehusvæsen udgør under 1 pct. af de samlede udgifter.